Жоба

**«Қазақстан Республикасының экспорттық-кредиттік агенттігі туралы»**

**Қазақстан Республикасының Заңы**

Осы Заң Экспорттық-кредиттік агенттіктің құқықтық жағдайын, қызмет тәртібін, мақсаттарын, міндеттері мен өкілеттіктерін, отандық тауарлардың (жұмыстардың, қызметтердің) экспортын дамыту және ілгерілету мақсатында оның мемлекеттік органдармен, кәсіпкерлік субъектілерімен өзара іс-қимыл жасау тәртібін айқындайды.

**1-ТАРАУ. ЖАЛПЫ ЕРЕЖЕЛЕР**

**1-бап. Заңда пайдаланылатын негізгі ұғымдар**

Осы Заңда мынадай негізгі ұғымдар пайдаланылады:

1. Экспорттық-кредиттік агенттік - экспортты дамыту және ілгерілету бойынша мемлекеттік қолдау шараларын іске асыратын акционерлік қоғам ұйымдық-құқықтық нысанындағы қаржы ұйымы.
2. Сыртқы нарық - тауарлардың, жұмыстар мен қызметтердің шетелдік салалық және елдік нарықтарының жиынтығы;
3. Экспорттаушыларды қолдау саясаты - келісілген мемлекеттік сауда саясаты шеңберінде отандық экспорттаушыларға қолдауды ұйымдастыру және ұсыну тәртібін айқындайтын экспорттық-кредиттік агенттіктің ішкі нормативтік құжаты;
4. Экспортты дамыту және ілгерілету саласындағы уәкілетті орган - отандық тауарлардың (жұмыстардың, қызметтердің) экспортын дамыту және ілгерілету саласындағы мемлекеттік саясатты қалыптастыруды және іске асыруды жүзеге асыратын орталық мемлекеттік орган;
5. Сақтандыру сыйымдылығы - бұл Экспорттық-кредиттік агенттік сақтандыруға қабылдай алатын сақтандыру жауапкершілігінің барынша мүмкін болатын көлемі;
6. Сақтандыру міндеттемелерінің портфелі - есепті күнге барлық қолданыстағы сақтандыру немесе қайта сақтандыру шарттары бойынша экспорттық-кредиттік агенттіктің жиынтық жауапкершілігі;
7. Экспорттаушы - Қазақстан Республикасының заңнамасына сәйкес тіркелген, құрылған, отандық өңделген тауарларды (жұмыстарды, қызметтерді) Қазақстан Республикасының аумағынан сыртқы нарықтарға экспорттауды жүзеге асыратын дара кәсіпкер, заңды тұлға;
8. Экспорттық кредит - сақтанушы шетелдік контрагентке өздеріне берілген тауарларға, орындалған жұмыстарға, көрсетілген қызметтерге ақы төлеу бойынша төлемді кейінге қалдыру немесе бөліп төлеу түрінде экспорттық келісімшарт талаптарында берген кредит немесе отандық өңделген тауарлардың (жұмыстардың, қызметтердің) экспортын қаржыландыру үшін қаржы ұйымы шетелдік контрагентке берген қарыз.

**2-бап. Отандық өңделген тауарлардың (жұмыстардың, қызметтердің) экспортын дамыту және сыртқы нарықтарға ілгерілету жөніндегі шаралар**

1. Отандық өңделген тауарлардың (жұмыстардың, қызметтердің) экспортын дамыту және сыртқы нарықтарға ілгерілету жөніндегі шаралар:

1) экспорттық сауда және экспорт алдындағы қаржыландыру, экспорттық кредиттерді, инвестицияларды және отандық өңделген тауарларды (жұмыстарды, қызметтерді) ілгерілетуге байланысты өзге де мәмілелерді ерікті сақтандыру және қайта сақтандыру тетіктерін пайдалануды;

2) отандық жоғары технологиялық өнімді шетелдік сатып алушылардың экспорттық операциялары бойынша сыйақы мөлшерлемесін субсидиялауды;

3) экспорттық мәмілелерге кепілдік беруді;

4) экспорттаушылардың экспорттық әлеуетін диагностикалауды;

5) сауда миссияларын ұйымдастыруды және өткізуді, көрме-жәрмеңке қызметін жүзеге асыруды, отандық өндірушілердің тауар белгілерін шетелде ілгерілетуді және қазақстандық өндірушілердің ұлттық стендтерін шетелде ұйымдастыруды;

6) отандық өндірушілер және олардың тауарлары (жұмыстары, қызметтері) туралы ақпаратты шетелде тұрақты негізде орналастыру арқылы әлеуетті шетелдік сатып алушылардың хабардар болуын арттыруды;

7) шетелдік өкілдер арқылы отандық өңделген тауарларды (жұмыстарды, қызметтерді) шетелдік сатып алушыларды іздестіруді және тартуды;

8) отандық өңделген тауарлардың (жұмыстардың, қызметтердің) экспортын дамыту және ілгерілету мәселелері бойынша ақпараттық және талдамалық қолдау көрсетуді;

9) отандық тауарларды (жұмыстарды, қызметтерді) суброгациялауды жүзеге асыруды, шетелдік сатып алушылардың берешегін өндіріп алуды, экспорттық түсімді репатриациялауды қамтиды.

**3-бап. Қазақстан Республикасы мемлекеттік органдарының экспорттық-кредиттік агенттікпен өзара қарым-қатынасы**

1. Қазақстан Республикасының Үкіметі Қазақстан Республикасының заңнамасында белгіленген өкілеттіктер шегінде:
2. экспорттық-кредиттік агенттік мәртебесін тағайындауды;
3. Экспорттық-кредиттік агенттікке экспортты қолдау жөніндегі Қазақстан Республикасының Мемлекеттік кепілдігін беру туралы шешім қабылдайды;
4. экспорттық-кредиттік агенттіктің өкілеттіктері мен қызмет түрлерін айқындауды және нақтылауды жүзеге асырады.
5. Экспортты дамыту және ілгерілету саласындағы орталық уәкілетті орган Қазақстан Республикасының заңнамасында белгіленген өкілеттіктер шегінде:
6. отандық өңделген тауарлардың (жұмыстардың, қызметтердің) экспортын дамыту және ілгерілету саласындағы мемлекеттік саясатты қалыптастыруды және іске асыруды;
7. экспорттаушыларды сүйемелдеу жөніндегі экспорттық-кредиттік агенттіктің қызметін үйлестіруді және мониторингтеуді;
8. екінші деңгейдегі банктердің, Қазақстанның Даму Банкінің, лизингтік қызметті жүзеге асыратын өзге де заңды тұлғалардың экспорттық-кредиттік агенттік тарапынан сақтандыруға жататын отандық өңделген тауарларды (жұмыстарды, қызметтерді) шетелдік сатып алушыларға беретін кредиттер мен жасалатын лизингтік мәмілелер бойынша сыйақы мөлшерлемесін субсидиялау қағидаларын әзірлеуді және бекітуді жүзеге асырады;
9. мемлекеттік инвестициялық жобаның инвестициялық ұсынысын әзірлейді;
10. бюджеттік инвестициялардың қаржылық-экономикалық негіздемесін әзірлейді немесе түзетеді;
11. мемлекеттік жоспарлау жөніндегі орталық уәкілетті органға Қазақстан Республикасының экспортты қолдау жөніндегі мемлекеттік кепілдігін беру туралы ұсыныс береді;
12. экспортты дамыту және ілгерілету саласындағы орталық уәкілетті органның бірінші басшысы экспорттық-кредиттік агенттіктің Директорлар кеңесін басқарады.
13. Бюджетті атқару жөніндегі орталық уәкілетті орган Қазақстан Республикасының заңнамасында белгіленген өкілеттіктер шегінде:
14. экспортты, сондай-ақ экспорттық-кредиттік агенттіктің қаржылық жай-күйін қолдау жөніндегі мемлекет кепілдік берген міндеттеменің мониторингін жүзеге асырады.
15. Қаржы нарығы мен қаржы ұйымдарын реттеу, бақылау мен қадағалау жөніндегі уәкілетті орган және Қазақстан Республикасының Ұлттық Банкі Қазақстан Республикасының заңнамасында белгіленген өкілеттіктер шегінде:
16. сақтандыру және қайта сақтандыру ұйымдарын, банктерді, резервтік талаптарды пруденциалдық реттеу, басшы қызметкерлерді келісу, активтерді, шартты міндеттемелерді жіктеу және оларға қарсы провизиялар (резервтер) құру мәселелері бойынша нормативтік құқықтық актілерді қоспағанда, қарыз алу мен қаржыландыруды ұйымдастыру мақсатында экспорттық-кредиттік агенттіктің қаржы ұйымдарының қызметін реттейтін Қазақстан Республикасының заңнамасын, тәуекелдерді басқару және ішкі бақылау жүйесін қалыптастыру, қарыз алуды және қаржыландыруды ұйымдастыру мақсаттары үшін еншілес ұйымды құруға немесе сатып алуға, сондай-ақ заңды тұлғалардың, оның ішінде бейрезиденттердің капиталына қомақты қатысуға рұқсат беру (қайтарып алу) тәртібіне қойылатын талаптарды орындауын бақылауды жүзеге асырады.
17. Қаржы нарығы мен қаржы ұйымдарын реттеу, бақылау мен қадағалау жөніндегі уәкілетті орган Қазақстан Республикасының заңнамасында белгіленген өкілеттіктер шегінде:
18. экспорттық-кредиттік агенттіктің қаржы қызметін жүзеге асыру және қаржылық қызметтер көрсету кезінде қылмыстық жолмен алынған кірістерді заңдастыруға (жылыстатуға) және терроризмді қаржыландыруға қарсы іс-қимыл туралы Қазақстан Республикасы заңнамасын сақтауын бақылауды және қадағалауды жүзеге асырады.
19. Өзге де орталық мемлекеттік органдар Қазақстан Республикасының заңнамасында белгіленген өкілеттіктер шегінде:
20. Экспортты дамыту және ілгерілету саласындағы уәкілетті орган мен келісім бойынша өз салалары шеңберінде басымдықты айқындайды;
21. өз құзыреті шегінде экспорттық-кредиттік агенттікке өз қызмет саласы шеңберінде отандық өңделген тауарлардың (жұмыстардың, қызметтердің) экспортын дамыту және ілгерілету жөніндегі шараларды іске асыруға жәрдем беруді жүзеге асырады.
22. Облыстың, республикалық маңызы бар қаланың, астананың, ауданның, облыстық маңызы бар қаланың жергілікті атқарушы органдары Қазақстан Республикасының заңнамасында белгіленген өкілеттіктер шегінде:
23. жергілікті жерлерде экспортқа бағдарланған кәсіпкерлермен өзге де жұмысқа жәрдемдем беруді;
24. экспорттық-кредиттік агенттікке тиісті әкімшілік-аумақтық бірліктерде отандық өңделген тауарлардың (жұмыстардың, қызметтердің) экспортын дамыту және ілгерілету жөніндегі шараларды іске асыруға жәрдем беруді жүзеге асырады.
25. Қазақстан Республикасының заңнамалық актілерінде көзделген жағдайларды қоспағанда, экспорттық-кредиттік агенттіктің қызметіне мемлекеттік органдар мен олардың лауазымды адамдарының кез келген нысанда араласуына тыйым салынады.

**4-бап. Кәсіпкерлік субъектілерінің экспорттық-кредиттік агенттікпен өзара қарым-қатынасы**

1. Экспорттық-кредиттік агенттік Қазақстан Республикасының Кәсіпкерлік кодексі мен заңнамалық актілеріне және жарғыға сәйкес экспортты дамыту және ілгерілету жөніндегі мемлекеттік қолдау шараларын іске асырады.

2. Экспорттық-кредиттік агенттік осы Заңда және Қазақстан Республикасының заңнамалық актілерінде белгіленген өз өкілеттіктерін іске асыру үшін кәсіпкерлік субъектілерімен өз атынан азаматтық-құқықтық мәмілелер жасасады.

**5-бап. Үлестес тұлғаларға жеңілдікті шарттар беруге тыйым салу**

1. Экспорттық-кредиттік агенттікке үлестес тұлғаларға жеңілдікті шарттар беруге тыйым салынады.

2. Үлестес тұлғаға жеңілдікті шарттар беру оның табиғаты, мақсаттары, ерекшеліктері мен тәуекелі бойынша экспорттық-кредиттік агенттік үлестес тұлғаға жатпайтын тұлғамен жасамайтын мәмілені соңғымен немесе оның мүддесі үшін жасасуын білдіреді.

**2-ТАРАУ. ЭКСПОРТТЫҚ-КРЕДИТТІК АГЕНТТІКТІҢ**

**ҚҰҚЫҚТЫҚ МӘРТЕБЕСІ ЖӘНЕ ОНЫҢ БАСҚАРУ**

**ОРГАНДАРЫ**

**6-бап. Экспорттық-кредиттік агенттіктің құқықтық мәртебесі**

1. Экспорттық-кредиттік агенттік Қазақстан Республикасы Үкіметінің шешімі бойынша құрылған акционерлік қоғам ұйымдық-құқықтық нысанындағы қаржы ұйымы болып табылады.
2. Экспорттық-кредиттік агенттік экспортты дамыту және ілгерілету саласындағы ұлттық даму институты болып табылады.
3. Қазақстан Республикасының акционерлік қоғамдардың қызметін, банк қызметін, сақтандыру қызметін және өзге де лицензияланатын қызмет түрлерін реттейтін заңнамасы осы Заңмен және «Мемлекеттік мүлік туралы» Қазақстан Республикасының Заңымен реттелмеген бөлігінде экспорттық-кредиттік агенттікке қолданылады.

**7-бап. Экспорттық-кредиттік агенттіктің мақсаттары мен міндеттері**

1. Экспорттық-кредиттік агенттікқызметінің мақсаттары осы Заңда көзделген қызмет түрлерімен айналысу арқылы отандық өңделген тауарлардың (жұмыстардың, қызметтердің) экспортын дамыту және сыртқы нарықтарға ілгерілету жөніндегі шаралардың тиімділігін арттыру болып табылады.

2. Экспорттық-кредиттік агенттіктің міндеттері:

1) экспорттық сауданы қаржыландыру және сақтандыру, қайта сақтандыру жолымен экспорттаушыларды қолдауды жүзеге асыру;

2) отандық өңделген тауарлардың (жұмыстардың, қызметтердің) экспортын сыртқы нарықтарға ілгерілету;

3) экспорттаушыларға консультациялық, ақпараттық және талдамалық қолдау көрсету;

4) экспорттық мәмілелерді ерікті сақтандыру және тәуекелдерді қайта сақтандыру жолымен Қазақстан Республикасының отандық өңделген тауарларының (жұмыстарының, қызметтерінің) экспортын ынталандыру;

5) тәуекелдерді сақтандыру және қайта сақтандыру жолымен инвестицияларды ынталандыру;

6) тауарлар (жұмыстар, қызметтер) экспортына байланысты қаржылық тәуекелдерді сақтандыру;

7) екінші деңгейдегі банктердің экспорт алдындағы және экспорттан кейінгі операциялар бойынша тәуекелдерін сақтандыру жолымен экспортты ынталандыру;

8) экспорттық операцияларды экспорт алдындағы және сауданы қаржыландыру мақсаттары үшін екінші деңгейдегі банктерде ақша қаражатын шартты орналастыру жолымен тауарлар (жұмыстар, қызметтер) экспортын ынталандыру;

9) тәуекелдерді қабылдау және қазақстандық және шетелдік сақтандыру (қайта сақтандыру) ұйымдарына қайта сақтандыруға беру жолымен экспорттық мәмілелерді ерікті сақтандыру бойынша қайта сақтандыру;

10) экспорттық әлеуетті диагностикалау;

11) көрме-жәрмеңкелік қызметті жүзеге асыру, отандық өндірушілердің тауар белгілерін шетелде ілгерілету және қазақстандық өндірушілердің ұлттық стендтерін шетелде ұйымдастыру жолымен сауда миссияларын ұйымдастыру және өткізу;

12) отандық өндірушілер және олардың тауарлары (жұмыстары, қызметтері) туралы ақпаратты шетелде тұрақты негізде орналастыру арқылы әлеуетті шетелдік сатып алушылардың хабардар болуын арттыру;

13) отандық өңделген тауарлардың (жұмыстардың, қызметтердің) экспортын дамыту және ілгерілету мәселелері бойынша ақпараттық және талдамалық қолдау көрсету;

14) отандық өңделген тауарларды (жұмыстарды, қызметтерді) гуманитарлық көмектің халықаралық нарығына ілгерілетуге жәрдемдесу.

**8-бап. Экспорттық-кредиттік агенттіктің басқару органдары**

1. Экспорттық-кредиттік агенттіктің басқару органдары:

1) жоғары орган - Жалғыз акционер;

2) басқару органы - Директорлар кеңесі;

3) атқарушы орган - Басқарма;

4) Қазақстан Республикасының заңнамасына және экспорттық-кредиттік агенттіктің жарғысына сәйкес өзге де органдар болып табылады. (АС, СУАП)

2. Экспорттық-кредиттік агенттік органдарының функциялары, өкілеттіктері мен қызмет тәртібі осы Заңда, Қазақстан Республикасының өзге де нормативтік құқықтық актілерінде және экспорттық-кредиттік агенттіктің жарғысында айқындалады.

**9-бап. Жалғыз акционер**

1. Экспорттық-кредиттік агенттіктің жалғыз акционері Қазақстан Республикасы Үкіметінің шешімімен айқындалады.

2. Жалғыз акционердің өкілеттігіне мынадай мәселелер бойынша шешімдер қабылдау жатады:

1) қазақстандық компаниялардың экспорттық қызметін қолдау және тиісті саясатты бекіту;

2) Қазақстан Республикасы экономикасының орнықты дамуын қолдау;

3) экономиканың басым секторларына қаржылық қолдау көрсету;

4) шағын және орта кәсіпкерлікті қолдау;

5) экономиканың жаңа, қазіргі заманғы салаларын қолдау және инновацияларды дамыту;

6) мемлекеттің әлеуметтік бағдарланған міндеттерін шешуге жәрдемдесу;

7) Қазақстан Республикасының заңнамасына, экспорттық-кредиттік агенттіктің Жарғысына және ішкі құжаттарына сәйкес өзге де мәселелер.

**10-бап. Директорлар кеңесі**

1. Директорлар кеңесін сайлау тәртібі мен өкілеттіктері Қазақстан Республикасының заңнамасына және экспорттық-кредиттік агенттіктің жарғысына сәйкес айқындалады.

2. Директорлар кеңесінің төрағасын қоса алғанда, Директорлар кеңесінің мүшелері қаржы нарығы мен қаржы ұйымдарын реттеу, бақылау және қадағалау жөніндегі уәкілетті органның келісімінсіз сайланады.

3. Директорлар кеңесінің өкілеттіктеріне:

1) экспорттық-кредиттік агенттіктің сақтандыру (қайта сақтандыру) қызметінің қағидаларын бекіту;

2) экспорттық-кредиттік агенттіктің кепілдік беру қызметінің қағидаларын бекіту;

3) экспорттық-кредиттік агенттіктің актуарлық қызметінің қағидаларын бекіту;

4) андеррайтинг саясатын бекіту;

5) экспорттық операциялар кезінде экспорттық-кредиттік агенттіктің тәуекелдерді басқару жүйесін бекіту;

6) экспорттық-кредиттік агенттіктің суброгация қағидаларын (қамтамасыз етуге таратыла отырып) бекіту;

7) экспорттық-кредиттік агенттіктің даму стратегиясын айқындау;

8) даму стратегиясында және даму жоспарында белгіленетін экспорттық-кредиттік агенттік қызметінің түйінді көрсеткіштерін қою және мониторингтеу;

9) экспорттық-кредиттік агенттіктің тәуекелдерді басқару, ішкі бақылау және ішкі аудит жүйесінің тиімді жұмыс істеуін ұйымдастыру және бақылау;

10) Қазақстан Республикасының заңнамасына, экспорттық-кредиттік агенттіктің жарғысына және өзге де ішкі құжаттарына сәйкес өзге де мәселелер жатады.

4. Директорлар кеңесінің мүшесі болып:

1) жоғары білімі жоқ;

2) басшылық жұмыс тәжірибесі екі жылдан кем;

3) халықаралық қаржы ұйымдарында кемінде екі жыл еңбек өтілі және (немесе) қаржылық қызметтерді және (немесе) қаржы ұйымдарына аудит жүргізу жөніндегі қызметтерді ұсыну және (немесе) реттеу саласында еңбек өтілі жоқ;

4) мінсіз іскерлік беделі жоқ;

5) қылмыстық құқық бұзушылық жасағаны үшін соттылығы бар тұлға тағайындала алмайды.

**11-бап. Басқарма**

1. Басқарма алқалы орган болып табылады және экспорттық-кредиттік агенттіктің ағымдағы қызметіне басшылықты жүзеге асырады. Басқарманы басқарма төрағасы басқарады.

2. Басқарманы сайлау тәртібі Қазақстан Республикасының заңнамасына және экспорттық-кредиттік агенттіктің жарғысына сәйкес айқындалады.

3. Басқарма төрағасы мен мүшелері қаржы нарығы мен қаржы ұйымдарын реттеу, бақылау және қадағалау жөніндегі уәкілетті органның келісімінсіз сайланады.

4. Басқарма Қазақстан Республикасының заңдарында және экспорттық-кредиттік агенттіктің жарғысында экспорттық-кредиттік агенттіктің басқа органдары мен лауазымды адамдарының құзыретіне жатқызылмаған қызметтің кез келген мәселелері бойынша шешімдер қабылдауға құқылы.

5. Басқарманың ерекше құзыретіне:

1) Жалғыз акционердің мүдделерін іске асыруды және құқықтарын қорғауды қамтамасыз ету;

2) экспорт мәселелері бойынша мемлекеттік саясаттың тиімділігін арттыру;

3) тәуекелдерді басқару жүйесінің тиімді жұмысын қамтамасыз ету;

4) корпоративтік жанжалдарды шешуге жәрдемдесу;

5) Экспорттық-кредиттік агенттіктің Жалғыз акционері мен Директорлар кеңесі алдында өз қызметінің толық ашықтығын қамтамасыз ету;

6) экспорттық-кредиттік агенттіктің ішкі алқалы органдарын (Кеңейтілген Андеррайтинг кеңесі, Кіші Андеррайтинг кеңесі, өзге де алқалы органдар) құру;

7) Қазақстан Республикасының заңдарында және экспорттық-кредиттік агенттіктің жарғысында экспорттық-кредиттік агенттіктің басқа органдары мен лауазымды адамдарының құзыретіне жатқызылмаған қызметтің кез келген мәселелері бойынша шешім қабылдау.

6. Басқарманы сайлау тәртібі Қазақстан Республикасының заңнамасына және экспорттық-кредиттік агенттіктің жарғысына сәйкес айқындалады.

7. Басқарма мүшелерінің саны кемінде үш адамды құрауы тиіс.

8. Басқарма төрағасы мен мүшелері лауазымдарына кандидаттар үшін халықаралық қаржы ұйымдарында кемінде екі жыл еңбек өтілінің және (немесе) қаржылық қызметтерді және (немесе) қаржы ұйымдарына аудит жүргізу жөніндегі қызметтерді ұсыну және (немесе) реттеу саласында еңбек өтілінің болуы қажет.

9. Басқарма төрағасы және мүшесі болып:

1) жоғары білімі жоқ;

2) басшылық жұмыс тәжірибесі екі жылдан кем;

3) халықаралық қаржы ұйымдарында кемінде екі жыл еңбек өтілі және (немесе) қаржылық қызметтерді және (немесе) қаржы ұйымдарына аудит жүргізу жөніндегі қызметтерді ұсыну және (немесе) реттеу саласында еңбек өтілі жоқ;

4) мінсіз іскерлік беделі жоқ;

5) қылмыстық құқық бұзушылық жасағаны үшін соттылығы бар тұлға тағайындала алмайды.

**3-ТАРАУ. ЭКСПОРТТЫҚ-КРЕДИТТІК АГЕНТТІКТІҢ**

**ӨКІЛЕТТІКТЕРІ**

**12-бап. Экспорттық мәмілелерді ерікті сақтандыру**

Экспорттық-кредиттік агенттік Қазақстан Республикасының Азаматтық кодексіне, осы Заңға, экспорттық-кредиттік агенттіктің Директорлар кеңесі бекіткен сақтандыру қағидаларына сәйкес экспорттық кредиттерді және инвестицияларды және отандық тауарлардың (жұмыстардың, қызметтердің) экспортын ілгерілетуге байланысты өзге де мәмілелерді ерікті сақтандыруды жүзеге асырады.

**13-бап. Қайта сақтандыру**

1. Экспорттық-кредиттік агенттік қайта сақтандыру жөніндегі қызметті және бір жағынан Экспорттық-кредиттік агенттіктің сақтандыру тәуекелдерінің барлығын немесе бір бөлігін қайта сақтандыруға беруіне және осы тәуекелдерді қайта сақтандыру ұйымының, олардың арасында жасалған қайта сақтандыру шартына сәйкес басқа елдердің Экспорттық-кредиттік агенттігінің екінші жағынан қабылдауына байланысты туындайтын онымен байланысты қатынастарды жүзеге асырады.

2. Экспорттық-кредиттік агенттік Қазақстан Республикасының резиденттері-сақтандыру (қайта сақтандыру) ұйымдарынан, Қазақстан Республикасының бейрезидент-сақтандыру (қайта сақтандыру) ұйымдарының филиалдарынан, Қазақстан Республикасының бейрезидент-сақтандыру (қайта сақтандыру) ұйымдарынан, сондай-ақ басқа елдердің Экспорттық-кредиттік агенттіктерінен қайта сақтандыруға сақтандыру тәуекелдерін қабылдауға құқылы.

3. Қайта сақтандыру қызметін іске асыру үшін Экспорттық-кредиттік агенттік мынадай қағидаттарды басшылыққа алады:

1) қайта сақтандыру жөніндегі қызметті жүзеге асыру кезінде қарауға қабылданған ақпараттың жан-жақтылығы, толықтығы, сенімділігі және дұрыстығы;

2) Экспорттық-кредиттік агенттіктің барынша объективтілігі, әділдігі және мүдделерінің басқалардан басым болуы.

4. Экспорттық-кредиттік агенттік қарсы әріптес-қайта сақтандырушылар жасаған сақтандыру шарттары бойынша жауапкершілік үлесін қабылдаған кезде кіріс қайта сақтандыру функцияларын мынадай мақсатта жүзеге асырады:

1) қазақстандық экспорттаушыларды қолдауды жүзеге асыру және қазақстандық өнімдердің экспортын дамытуға ықпал ету;

2) сақтандыру (қайта сақтандыру) ұйымдарымен және экспорттық-кредиттік агенттіктермен қайта сақтандыру қызметі бойынша әріптестік қатынастар орнату;

3) халықаралық тәжірибе мен білім алу.

5. Экспорттық-кредиттік агенттіктің пул қатысушылары арасында сақтандыру тәуекелдерін бөлу мақсатында сақтандыру ұйымдары, басқа Экспорттық-кредиттік агенттіктер құратын салалық сақтандыру (қайта сақтандыру) пулдарына қатысу, сондай-ақ қайта сақтандырудың облигаторлық бағдарламаларына қатысу мүмкіндігі бар.

6. Экспорттық-кредиттік агенттік жауапкершіліктің бір бөлігін қарсы әріптес-қайта сақтандырушыларға шығыс қайта сақтандыру функциясын іске асыру жолымен мыналарды:

1) сақтандырушы мен бірнеше қайта сақтандырушылар арасында сақтандыру портфелі бойынша жауапкершілікті сандық және сапалық теңестіру жүргізілетін тәуекелді бөлу;

2) андеррайтингтік тәуекелді азайту;

3) сақтандыру портфелін теңгерімдеу және сақтандырушының жиынтық жауапкершілігін оның қаржылық мүмкіндіктеріне барабар мөлшерге келтіру;

4) кірістіліктің тұрақты деңгейіне қол жеткізу үшін Экспорттық-кредиттік агенттіктің шығындарын шоғырландыру тәуекелдерін төмендету мақсатында береді.

7. Экспорттық-кредиттік агенттік тәуекелдерді тікелей және сақтандыру брокерінің делдалдығымен жергілікті және шетелдік нарықта қабылдай алады және орналастыра алады.

8. Экспорттық-кредиттік агенттік қайта сақтандыру тәуекелін басқаруға қойылатын талаптарды айқындайтын және Экспорттық-кредиттік агенттіктің қайта сақтандыру процесін регламенттейтін қайта сақтандыру жөніндегі саясаттың болуын қамтамасыз етеді.

Қайта сақтандыру жөніндегі саясатты Директорлар кеңесі бекітеді және онда:

1) қайта сақтандыруға байланысты негізгі тәуекелдер туралы ақпарат;

2) қайта сақтандыру жөніндегі қарсы әріптесті таңдау критерийлері;

3) іскерлік қатынастар орнатылғанға (шарт жасасуға) дейін қайта сақтандыру жөніндегі қарсы әріптестердің қызметін бағалау тәртібі;

4) қайта сақтандыру жөніндегі қарсы әріптестермен (қайта сақтандырушылармен) одан әрі өзара іс-қимыл жасау процесінде қаржылық жағдайға тұрақты мониторинг жүргізу тәртібі, оның ішінде олардың рейтингтік көрсеткіштері;

5) сақтандыру тәуекелдерін өтеу үшін пайдаланылатын қайта сақтандыру түрлерінің сипаттамасы;

6) тәуекелдері автоматты түрде қайта сақтандырумен өтелетін (облигаторлық қайта сақтандыру) немесе толық немесе ішінара (белгілі бір үлеспен) қайта сақтандыруға берілетін (факультативтік қайта сақтандыру) сақтандыру сомалары (мөлшерлері) мен түрлері бойынша лимиттер;

7) бір қайта сақтандырушының қайта сақтандыру өтемінің ең жоғары сомасы;

8) актуарий есептеген сақтандыру портфелі, сақтандыру (қайта сақтандыру) сыныбы, түрі және шарты бойынша өзіндік ұстап қалу лимиттері. Өзіндік ұстап қалу лимиттері сақтандыру тәуекеліне және (немесе) сақтандыру жағдайына белгіленуі мүмкін;

9) Директорлар кеңесінің қалауы бойынша өзге де мәселелер болуы тиіс.

9. Экспорттық-кредиттік агенттіктің Басқармасы жыл сайын қайта сақтандыру жөніндегі саясатты ағымдағы нарықтық шарттарға сәйкестігіне бағалайды және қажет болған жағдайда оны қайта қарауды жүзеге асырады. Қайта сақтандыру жөніндегі саясат андеррайтинг саясаты не қайта сақтандырушылар мәртебесі өзгерген жағдайда түзетіледі.

10. Экспорттық-кредиттік агенттік қайта сақтандыру жөніндегі қызметті жүзеге асырудың тәртібі мен ерекшеліктерін айқындайтын және қайта сақтандыру шарттарын құжаттамалық ресімдеу мен қол қою тәртібін көздейтін ішкі қағидалар мен рәсімдердің болуын қамтамасыз етеді.

**14-бап. Экспорттық мәмілелерге кепілдік беру**

1. Экспорттық-кредиттік агенттіктің отандық өңделген тауарларды (жұмыстарды, қызметтерді) экспорттаушыларға, сондай-ақ олардың мүддесі үшін импорттаушыларға экспорттық мәмілелер бойынша кепілдік беруге құқығы бар.
2. Осы баптың 1-тармағындағы кепілдіктерді беру тәртібі экспорттық-кредиттік агенттіктің Директорлар кеңесі бекітетін ішкі құжатта көзделеді.

**15-бап. Сауданы және экспорт алдындағы қаржыландыру**

Экспорттық-кредиттік агенттіктің отандық өңделген тауарларды (жұмыстарды, қызметтерді) экспорттаушыларға, сондай-ақ шетелдік сатып алушыларға Қазақстан Республикасының заңнамасында және экспорттық-кредиттік агенттіктің Директорлар кеңесі бекітетін ішкі құжатта көзделген тәртіппен қаржыландыруды беруге құқығы бар.

**16-бап. Экспорттық-кредиттік агенттіктің қаржылық емес қызметтері**

Экспорттық-кредиттік агенттік мемлекеттік органдар мен кәсіпкерлік субъектілерінен мынадай қаржылық емес қызметтерді коммерциялық негізде көрсетуге және сыйақы алуға құқылы:

1) экспорттаушылардың экспорттық әлеуетін диагностикалау;

2) сауда миссияларын ұйымдастыру және өткізу, көрме-жәрмеңке қызметін жүзеге асыру, отандық өндірушілердің тауар белгілерін шетелде ілгерілету және қазақстандық өндірушілердің ұлттық стендтерін шетелде ұйымдастыру;

3) отандық өндірушілер және олардың тауарлары (жұмыстары, қызметтері) туралы ақпаратты шетелде тұрақты негізде орналастыру арқылы әлеуетті шетелдік сатып алушылардың хабардар болуын арттыру;

4) отандық өңделген тауарлардың (жұмыстардың, қызметтердің) экспортын дамыту және ілгерілету мәселелері бойынша ақпараттық және талдамалық қолдау көрсету;

5) экспорттық-кредиттік агенттіктің жарғысына сәйкес өзге де қаржылық емес қызметтер.

**17-бап. Суброгация**

1. Экспорттық қызметті жүзеге асыру кезінде сақтанушыға (сақтандырылушыға) залал келтірілген жағдайда, экспорттық-кредиттік агенттік осы тұлғаға сақтандыру төлемін жүзеге асыруға және осындай залал үшін жауапты тұлғаға төленген сома шегінде сақтанушының (сақтандырылушының) талап ету құқығын алуға құқылы.

2. Бұл құқық талап ету құқығы және қамтамасыз етуге өндіріп алу құқығы бар сақтандыру төлемі жүзеге асырылған жауапты тұлғаның негізгі міндеттемесін қамтамасыз етуге де қолданылады.

**4-ТАРАУ. ЭКСПОРТТЫҚ-КРЕДИТТІК АГЕНТТІКТІҢ ҚЫЗМЕТІН РЕТТЕУДІҢ ЕРЕКШЕЛІКТЕРІ**

**18-бап. Экспорттық-кредиттік агенттіктің сақтандыру сыйымдылығы және қаржыландыру көздері**

1. Экспорттық-кредиттік агенттіктің сақтандыру сыйымдылығы:

1) мыналардан тұратын меншікті капиталдан:

2) меншікті сатып алынған акцияларды шегергенде төленген жарғылық капиталдан;

3) қосымша капиталдан;

4) тұрақтандыру резервінен;

5) күтпеген тәуекелдер резервінен;

6) бағалы қағаздардың әділ құны өзгерістерінің резервінен;

7) өзге де резервтерден;

8) бөлінбеген таза кірістен немесе залалдан;

9) Қазақстан Республикасы Үкіметінің тапсырмасы бойынша бюджетті атқару жөніндегі орталық уәкілетті орган ұсынатын Қазақстан Республикасының экспортты қолдау жөніндегі Мемлекеттік кепілдігінің жиынтық мөлшерінен қалыптастырылады.

1. Сақтандыру міндеттемелері портфелінің мөлшері Экспорттық-кредиттік агенттіктің Сақтандыру сыйымдылығынан аспауға тиіс. Сақтандыру міндеттемелері портфелінің мөлшерінің Сақтандыру сыйымдылығынан күтілетін асып кетуі және/немесе Экспорттық-кредиттік агенттіктің қаржылық тұрақтылық параметрінің нашарлау жағына өзгеруі және төменде көрсетілген параметр шегінің мәніне қол жеткізу кезінде Сақтандыру сыйымдылығын ұлғайту қажет. Бұл ретте Экспорттық-кредиттік агенттіктің меншікті капиталының ең аз мөлшері қаржылық тұрақтылықты қолдау мақсатында Сақтандыру сыйымдылығының кемінде 30% болуға тиіс. Жарғылық капитал Қазақстан Республикасының заңнамасына сәйкес өзге жағдайларда да ұлғайтылуы мүмкін.
2. Қаржылық тұрақтылық Экспорттық-кредиттік агенттіктің параметрі (коэффициенті) және оның шекті мәні негізінде айқындалады:

Сақтандыру сыйымдылығын өтеу коэффициенті экспорттық-кредиттік агенттіктің сақтандыру сыйымдылығы есебінен өзінің сақтандыру міндеттемелерін өтеу қабілетін өлшейді.

Экспорттық-кредиттік агенттік қаржылық тұрақтылық параметрлерін сақтау мақсатында сақтандыру сыйымдылығын өтеу коэффициентінің шекті мәні кемінде 1 (бір) болуға тиіс.

1. Сақтандыру, қайта сақтандыру және кепілдік шарттары бойынша қабылданған міндеттемелердің орындалуын қамтамасыз ету үшін Экспорттық-кредиттік агенттік Экспорттық-кредиттік агенттіктің Директорлар кеңесі және Басқармасы белгілеген тәуекелдерді басқарудың ішкі жүйесіне сәйкес сақтандыру резервтерін қалыптастырады және қолдайды.

**19-бап. Экспорттық-кредиттік агенттіктің қызметінен түскен пайда және дивидендтік саясат**

1. Экспорттық-кредиттік агенттіктің қаржы жылындағы таза пайдасы осы қаржы жылына қатысты нақты алынған кірістер мен шығыстар арасындағы айырма ретінде айқындалады. Экспорттық-кредиттік агенттіктің қызметінен түскен пайда Жалғыз акционердің шешімімен айқындалған тәртіппен бөлінеді.

2. Экспорттық-кредиттік агенттіктің дивидендтік саясатын Жалғыз акционер бекітеді. Экспорттық-кредиттік агенттіктің акциялары бойынша дивидендтер төлеу жылдың қорытындылары бойынша не әрбір тоқсанның немесе жартыжылдықтың қорытындылары бойынша Жалғыз акционердің шешімі бойынша жүзеге асырылады.

**20-бап. Экспорттық-кредиттік агенттіктегі тәуекелдерді басқару және ішкі бақылау**

1. Экспорттық-кредиттік агенттік тәуекелдерді басқару және ішкі бақылау жүйесін қалыптастырады, онда:

1) экспорттық-кредиттік агенттіктің Директорлар кеңесінің, Басқармасының, бөлімшелерінің тәуекелдерді басқару және ішкі бақылау жөніндегі өкілеттіктері мен функционалдық міндеттері, олардың жауапкершілігі;

2) тәуекелдерді басқару және ішкі бақылау жөніндегі ішкі саясаттар мен рәсімдер;

3) сақтандыру төлемдерінің тәуекелін басқаруға қойылатын талаптар болуы тиіс. Директорлар кеңесі сақтандыру «төлемдерінің» тәуекелдерін басқару шеңберінде шешімдер қабылдау Директорлар кеңесінің, активтер мен пассивтерді басқару жөніндегі кеңестің, басқарманың, төлемдер жөніндегі бөлімшелердің құзыретіне жататын сақтандыру төлемдерінің лимиттерін бекітеді;

4) экспорттық-кредиттік агенттік органдарының тәуекелдерді басқару және ішкі бақылау жөніндегі есептілікті ұсынудың ішкі рәсімдері;

5) тәуекелдерді басқару және ішкі бақылау жүйесінің тиімділігін бағалаудың ішкі критерийлері.

2. Тәуекелдерді басқару және ішкі бақылау жүйесін қалыптастыру тәртібін Директорлар кеңесі белгілейді.

3. Төлем қабілеттілігі мен қаржылық тұрақтылықты қамтамасыз ету, сақтанушыларды (сақтандырылушыларды, пайда алушыларды) қорғау мақсатында экспорттық-кредиттік агенттік:

1) Standard & Poor's агенттігінің халықаралық шкаласы бойынша «В»-дан төмен емес ұзақ мерзімді кредиттік рейтингі немесе басқа халықаралық рейтингтік агенттіктердің бірінің (Moody 's, Fitch) осындай деңгейдегі рейтингі бар екінші деңгейдегі банктердің ағымдағы шоттары мен салымдарына не:

Қазақстан Республикасының резидент-еншілес банктері болып табылатын, Қазақстан Республикасының бейрезидент-бас банктерінің Standard & Poor's агенттігінің халықаралық шкаласы бойынша «А-»-дан төмен емес шетел валютасындағы ұзақ мерзімді кредиттік рейтингі немесе басқа халықаралық рейтингтік агенттіктердің бірінің (Moody 's, fs) ұқсас деңгейдегі рейтингі бар екінші деңгейдегі банктердің ағымдағы шоттары мен салымдарына;

2) Standard & Poor's агенттігінің «АА»-дан төмен емес ұзақ мерзімді рейтингі немесе басқа халықаралық рейтингтік агенттіктердің бірінің (Moody's, Fitch) ұқсас деңгейдегі рейтингі бар халықаралық қаржы ұйымдарының ағымдағы шоттары мен салымдарына, сондай-ақ Еуразиялық Даму Банкіндегі салымдарға;

3) Қазақстан Республикасының Қаржы министрлігі және Қазақстан Республикасының Ұлттық Банкі шығарған (оның ішінде басқа мемлекеттердің заңнамасына сәйкес айналысқа шығарылған) Қазақстан Республикасының мемлекеттік бағалы қағаздарына немесе Қазақстан Республикасы Үкіметінің сөзсіз және қайтарып алынбайтын кепілдігімен қамтамасыз етілген бағалы қағаздарға;

4) Standard & Poor's агенттігінің халықаралық шкаласы бойынша «BBB-» төмен емес рейтингтік бағасы немесе басқа халықаралық рейтингтік агенттіктердің бірінің (Moody 's, Fitch) осыған ұқсас деңгейдегі рейтингі бар (эмитенті иелік ететін) Қазақстан Республикасының және басқа мемлекеттердің заңнамасына сәйкес шығарылған Қазақстан Республикасы заңды тұлғаларының мемлекеттік емес борыштық бағалы қағаздарына (бұл талап Экспорттық-кредиттік агенттіктің суброгация шеңберінде алған бағалы қағаздарға жатпайды);

5) Standard & Poor's агенттігінің «А+»-дан төмен емес халықаралық рейтингі немесе басқа халықаралық рейтингтік агенттіктердің бірінің (Moody 's, Fitch) осыған ұқсас деңгейдегі рейтингі бар халықаралық қаржы ұйымдары шығарған мемлекеттік емес борыштық бағалы қағаздарға, сондай-ақ Еуразиялық Даму Банкі шығарған борыштық бағалы қағаздарға;

6) Standard & Poor's агенттігінің халықаралық шкаласы бойынша «BBB-»-дан төмен емес тәуелсіз рейтингі немесе басқа халықаралық рейтинг агенттіктерінің бірінің (Moody 's, Fitch) осыған ұқсас деңгейдегі рейтингі бар шет мемлекеттердің борыштық бағалы қағаздарына ақша қаражатын орналастырады.

4. Ақша қаражатын орналастырудың шоғырлану тәуекелін басқару мақсатында орналастырудың мынадай ең жоғары лимиттері белгіленеді:

1) Standard & Poor's агенттігінің халықаралық шкаласы бойынша «ВВ-»-дан төмен емес ұзақ мерзімді рейтингі немесе басқа халықаралық рейтингтік агенттіктердің бірінің (Moody 's, Fitch) осыған ұқсас деңгейдегі рейтингі бар екінші деңгейдегі банктің меншікті капиталының 20%-нан аспайды;

2) Standard & Poor's агенттігінің халықаралық шкаласы бойынша «B+ бастап В- дейін» ұзақ мерзімді рейтингі немесе басқа халықаралық рейтингтік агенттіктердің бірінің (Moody 's, Fitch) осыған ұқсас деңгейдегі рейтингі бар екінші деңгейдегі банктің меншікті капиталының 10%-нан аспайды;

3) Standard & Poor's агенттігінің «АА»-дан төмен емес ұзақ мерзімді рейтингі немесе басқа халықаралық рейтингтік агенттіктердің бірінің (Moody 's, Fitch) осыған ұқсас деңгейдегі рейтингі бар халықаралық қаржы ұйымының, сондай-ақ Еуразиялық Даму Банкінің меншікті капиталының 20%-нан аспайды.

4) Standard & Poor's агенттігінің халықаралық шкаласы бойынша «A-»-дан төмен емес ұзақ мерзімді рейтингі немесе басқа халықаралық рейтингтік агенттіктердің бірінің (Moody 's, Fitch) осыған ұқсас деңгейіндегі рейтингі бар бағалы қағаздар эмитентінің меншікті капиталының 20%-нан аспайды;

5) Standard & Poor's агенттігінің халықаралық шкаласы бойынша «BBB + бастап BBB- дейін» ұзақ мерзімді рейтингі немесе басқа халықаралық рейтингтік агенттіктердің бірінің (Moody 's, Fitch) осыған ұқсас деңгейдегі рейтингі бар бағалы қағаздар эмитентінің меншікті капиталының 10%-нан аспайды;

6) бағалы қағаздардың эмитенті Standard & Poor's агенттігінің «АА-»-дан төмен емес ұзақ мерзімді рейтингі немесе басқа халықаралық рейтингтік агенттіктердің бірінің (Moody 's, Fitch) осыған ұқсас деңгейдегі рейтингі бар халықаралық қаржы ұйымы меншікті капиталының 20%-нан аспайды, сондай-ақ Еуразиялық Даму Банкінің бағалы қағаздарының;

7) Қазақстан Республикасының Қаржы министрлігі және Қазақстан Республикасының Ұлттық Банкі шығарған (оның ішінде басқа мемлекеттердің заңнамасына сәйкес айналысқа шығарылған) Қазақстан Республикасының мемлекеттік бағалы қағаздарына лимит белгіленбейді;

8) Standard & Poor's агенттігінің халықаралық шкаласы бойынша «BBB-»-дан төмен емес тәуелсіз рейтингі немесе басқа халықаралық рейтинг агенттіктерінің бірінің (Moody 's, Fitch) осыған ұқсас деңгейдегі рейтингі бар шет мемлекеттердің борыштық бағалы қағаздарына меншікті капиталының 10%-нан аспайды;

5. Сақтандыру портфелін шоғырландыру тәуекелін басқару үшін экспорттық-кредиттік агенттік органдарының сақтандыру/қайта сақтандыру шарттарын жасасу бойынша шешімдер қабылдау жауапкершілігінің лимиттерін бөлу көзделеді. Сақтандыру/қайта сақтандыру шарттарын жасасу бойынша шешімдер қабылдау бойынша жауапкершілік лимиті Сақтанушылардың/Пайда алушылардың бір заңды тұлға міндеттемелерді орындамаған кезде туындайтын залалдарға байланысты мүліктік мүдделері сақтандыру объектісі болып табылатын сақтандыру және қайта сақтандыру шарттарының жиынтығына белгіленеді.

Егер осы заңды тұлғаның экспорттық-кредиттік агенттік алдында берешегі болса, берешек сомасы сақтандыру/қайта сақтандыру шарттарын жасасу бойынша шешімдер қабылдау бойынша жауапкершілік лимитінің есебіне енгізіледі.

6. Экспорттық-кредиттік агенттіктің сақтандыру (қайта сақтандыру) шартын жасасу және оған өзгерістер енгізу күніне (міндеттемелер көлемі бөлігінде) жеке сақтандыру шарты бойынша өзіндік ұстап қалуының ең жоғары мөлшері сақтандыру (кіріс қайта сақтандыру) шарттары бойынша 25 000 000 000 (жиырма бес миллиард) теңгеден аспауға тиіс.

**21-бап. Андеррайтинг**

1. Экспорттық-кредиттік агенттіктің сақтандыру және қайта сақтандыру қызметі сақтандыру объектісін сақтандыруға немесе қайта сақтандыруға қабылдау кезінде сақтандыру тәуекелін бағалау жөніндегі рәсімдер кешені ретінде андеррайтингті сақтай отырып жүзеге асырылады. Сақтандыру тәуекелін бағалау сақтандыру өтемін, сақтандыру шарттарын, франшиза деңгейін және сақтандыру тарифін және сақтандырудың өзге де шарттарын айқындау мақсатында жүргізіледі.
2. Андеррайтинг экспорттық-кредиттік агенттікте сақтандыру тәуекелін бағалау жөніндегі талаптарды қолдану мақсатында андеррайтинг бойынша Директорлар кеңесі әзірлеген және бекіткен саясатқа сәйкес жүзеге асырылады.
3. Андеррайтинг жөніндегі саясат мынадай сипаттағы талаптарды қамтуға тиіс:
4. сақтандыру ережелерін әзірлеу және келісу рәсіміне қойылатын талаптар;
5. сақтандыру (қайта сақтандыру, сақтандыру полистері) шарттарын ресімдеу рәсіміне қойылатын талаптар;
6. андеррайтинг жүргізу үшін ақпаратты жинау, өңдеу және талдау тәртібіне қойылатын талаптар;
7. сақтандыру тәуекелін бағалауға әсер ететін факторлардың ең аз тізбесін айқындауға қойылатын талаптар;
8. андеррайтинг жөніндегі бөлімше жұмыскерінің андеррайтинг шешімін қабылдау процесіне, андеррайтинг шешімін (скоринг) қабылдаудың жеке автоматтандырылған жүйесіне және сақтандыру тәуекелін қайта сақтандырушымен келісуді қоса алғанда, алқалы органдарға қойылатын талаптар;
9. Директорлар кеңесі андеррайтинг процесін тиімді басқару мақсатында:
10. андеррайтинг жөніндегі саясатты бекітеді;
11. сақтандыру/қайта сақтандыру шарттары бойынша сақтандыру талаптарын бекіту жөнінде (Сақтандыру/қайта сақтандыру шарттарын жасасу бойынша шешімдер қабылдау бойынша жауапкершілік лимиті Сақтанушылардың/Пайда алушылардың бір жеке немесе заңды тұлға міндеттемелерін орындамаған кезде туындайтын шығындарға байланысты мүліктік мүдделері сақтандыру объектісі болып табылатын сақтандыру және қайта сақтандыру шарттарының жиынтығына белгіленеді. Егер осы жеке немесе заңды тұлғаның экспорттық-кредиттік агенттік алдында берешегі болса, берешек сомасы сақтандыру/қайта сақтандыру шарттарын жасасу бойынша не сақтандыру төлемін жүзеге асыру туралы шешімдер қабылдау бойынша жауапкершілік лимитінің есебіне енгізіледі) не міндеттемелер сомасы (сақтандыру сомасы) не сақтандыру төлемінің мөлшері ұйымның сақтандыру резервтеріндегі қайта сақтандырушының үлесін шегергендегі активтер сомасының жиырма бес пайызынан асатын сақтандыру төлемдерін жүзеге асыру туралы шешім қабылдайды.
12. сақтандыру шартын немесе қайта сақтандыру шартын жасасу туралы шешімді Директорлар кеңесі немесе басқарма қабылдайтын сақтандыру сыныптары (түрлері) бөлінісінде сақтандыру/қайта сақтандыру шарттары бойынша сақтандыру талаптарын бекіту бойынша жауапкершілік лимиттерін (сақтандыру сомаларын) жылына кемінде бір рет белгілейді және қайта қарайды. Сақтандыру/қайта сақтандыру шарттарын жасасу бойынша шешімдер қабылдау бойынша жауапкершілік лимиті Сақтанушылардың/Пайда алушылардың бір жеке немесе заңды тұлға міндеттемелерді орындамаған кезде туындайтын залалдарға байланысты мүліктік мүдделері сақтандыру объектісі болып табылатын сақтандыру және қайта сақтандыру шарттарының жиынтығына белгіленеді. Егер осы жеке немесе заңды тұлғаның экспорттық-кредиттік агенттік алдында берешегі болса, берешек сомасы сақтандыру/қайта сақтандыру шарттарын жасасу бойынша шешімдер қабылдау бойынша жауапкершілік лимитінің есебіне енгізіледі.
13. Андеррайтингтік шешімдер қабылдаудың барабар жүйесін қалыптастыру мақсатында ұйымда сандық және сапалық құрамын Басқарма бекітетін арнайы алқалы органдар құрылады. Аталған алқалы органдардың құрамына мүдделі құрылымдық бөлімшелердің жұмыскерлері, тәуекелдерді басқару жөніндегі бөлімшелер және басшы жұмыскерлер кіреді. Аталған алқалы органдардың шешімдері мүшелердің жай көпшілік дауысымен қабылданады және жазбаша түрде ресімделеді.

Басқарма өз жауапкершілік лимиттері шеңберінде сақтандыру сыныптары (түрлері) бөлінісінде сақтандыру/қайта сақтандыру шарттары бойынша сақтандыру талаптарын бекіту бойынша жауапкершілік лимиттерін (сақтандыру сомаларын) жылына кемінде бір рет белгілейді және қайта қарайды, олар бойынша сақтандыру шартын немесе қайта сақтандыру шартын жасасу туралы шешімді андеррайтинг жөніндегі бөлімшенің жұмыскері андеррайтинг шешімін қабылдаудың жеке автоматтандырылған жүйесімен қабылдайды.

Сақтандыру/қайта сақтандыру шарттарын жасасу бойынша шешімдер қабылдау бойынша жауапкершілік лимиті Сақтанушылардың/Пайда алушылардың бір жеке немесе заңды тұлға міндеттемелерді орындамаған кезде туындайтын залалдарға байланысты мүліктік мүдделері сақтандыру объектісі болып табылатын сақтандыру және қайта сақтандыру шарттарының жиынтығына белгіленеді. Егер осы жеке немесе заңды тұлғаның экспорттық-кредиттік агенттік алдында берешегі болса, берешек сомасы сақтандыру/қайта сақтандыру шарттарын жасасу бойынша шешімдер қабылдау бойынша жауапкершілік лимитінің есебіне енгізіледі.

1. Андеррайтингтік шешім қабылдау Қоғамның ішкі нормативтік құжаттарында көзделген тәртіппен құрылымдық бөлімшелер берген ұсынымдар негізінде жүзеге асырылады.

Андеррайтингтік шешім қабылдау кезінде мынадай шарттар ескеріледі:

1. сақтандыру портфелінің жай-күйі;
2. сақтандыру объектісі жататын сақтандыру түрі бойынша залалдылық коэффициенттері;
3. сақтандырылушыға және сақтандыру объектісіне байланысты тәуекелдер;
4. актуарий және Қазақстан Республикасының сақтандыру және сақтандыру қызметі туралы заңнамасында белгіленген өзіндік ұстап қалу лимиттерін сақтау;
5. андеррайтингтік шешім қабылдауға әсер ететін өзге де факторлар.
6. Андеррайтердің (андеррайтинг бөлімшесінің) негізгі функцияларына:
7. сақтандыру жағдайларының түрлеріне және сақтандыру объектілеріне қарай сақтандыру жағдайының басталу ықтималдығын арттыруға елеулі әсер ететін тәуекел құрайтын факторларды айқындау және есепке алу;
8. қабылданатын тәуекелдерді жеке бағалау және талдау және олардың ықтимал салдары;
9. андеррайтингтік шешім қабылдау үшін ұсынымдар дайындау;
10. Басқарма белгілеген лимиттер шегінде андеррайтингтік шешімдер қабылдау;
11. андеррайтинг мәселелері бойынша жұмыскерлермен, сақтандыру делдалдарымен тұрақты өзара ic-қимыл жасау жатады.

Андеррайтерге (андеррайтинг бөлімшесіне) басқа бөлімшелердің функцияларын жүктеуге жол берілмейді.

**22-бап. Экспорттық-кредиттік агенттіктегі актуарий және резервтеу бойынша тәсілдер**

1. Экспорттық-кредиттік агенттіктегі актуарлық қызмет осы Заңға және актуарлық қызметті жүзеге асырудың халықаралық қағидаттарына (стандарттарына) сәйкес жүзеге асырылуға тиіс.
2. Қаржы нарығы мен қаржы ұйымдарын реттеу, бақылау және қадағалау жөніндегі уәкілетті органның нормативтік құқықтық актілерімен бекітілген актуарийлерді оқытудың ең төменгі міндетті бағдарламасы бойынша емтихан тапсырған және сақтандыру нарығында актуарлық қызметті жүзеге асыруға лицензиясы бар Экспорттық-кредиттік агенттіктің жұмыскері актуарий болып табылады.
3. Ерікті сақтандыру және қайта сақтандыру шарттары бойынша, сондай-ақ кепілдіктермен қамтамасыз етілген міндеттемелер бойынша міндеттемелердің орындалуын қамтамасыз ету үшін экспорттық-кредиттік агенттік сақтандыру резервтерін қалыптастырады. Сақтандыру резервтерінің құрамы, оларды қалыптастыру әдістері мен ережелері қоғамның Директорлар кеңесі бекітетін сақтандыру резервтері туралы ережеде айқындалады.
4. Сақтандыру резервтерінің құрамы, оларды қалыптастыру әдістері мен ережелері актуарлық қызметтің халықаралық стандарттарына сәйкес келуге және сақтандыру резервтері туралы ережеде мынадай талаптар орындалатындай айқындалуға тиіс:

1) сақтандыру резервтері қоғамның болашақ сақтандыру төлемдерін жүзеге асыру және оларға алдыңғы есепті кезеңдерде болған немесе мәлімделген сақтандыру жағдайлары немесе кепілдіктер бойынша талаптар бойынша қызмет көрсету жөніндегі міндеттемелері бойынша қалыптастырылады және ол үшін жеткілікті мөлшерде болашақта болуы немесе мәлімделуі мүмкін;

1. сақтандыру резервтерін есептеу әдістері жалпы қабылданған әлемдік актуарлық практикаға сәйкес келеді;
2. сақтандыру, қайта сақтандыру шарттары және стратегиялық маңызы бар жобалар бойынша кепілдіктер бойынша міндеттемелерді бағалау әдісі қаржы қызметі басталғаннан бастап кемінде 10 қаржы жылын құрайтын кезең үшін сақтандыру сыйлықақылары, сақтандыру төлемдері немесе стратегиялық маңызы бар жобалар бойынша кепілдіктер бойынша төлемдер бойынша қоғамның статистикалық деректеріне негізделеді. Статистикалық деректердің көрсетілген көлемі болмаған жағдайда көрсетілген міндеттемелерді бағалаудың оңайлатылған әдістері, нарықтық статистикалық деректер және сараптамалық бағалау пайдаланылуы мүмкін;
3. сақтандыру резервтерін есептеу әдістері сақтандыру, қайта сақтандыру шарттарын орындауға байланысты ықтимал болашақ кірістерді, атап айтқанда қайта сақтандырушылардың залалдардағы және (немесе) шығыстардағы үлестерін бағалауды ескереді;
4. сақтандыру резервтері сақтандыру, қайта сақтандыру шарттарының міндеттемелері және стратегиялық маңызы бар жобалар бойынша кепілдіктер номинацияланған валюталардың бағамдарын ескереді.
5. Экспорттық-кредиттік агенттік сақтандыру резервтеріне қайта сақтандырушылардың қатысу үлесін сақтандыру резервтерін есептеумен бір мезгілде есептейді. Сақтандыру резервтеріндегі қайта сақтандырушының (қайта сақтандырушылардың) үлесі қайта сақтандыру шартының (шарттарының) талаптарына сәйкес әрбір шарт (шарттар тобы) бойынша айқындалады.
6. Экспорттық-кредиттік агенттіктегі актуарлық қызмет осы Заңға және актуарлық қызметті жүзеге асырудың халықаралық қағидаттарына (стандарттарына), Қазақстан Республикасы Ұлттық Банкінің актуарийлердің қызметін реттеу мәселелері жөніндегі нормативтік қаулыларына сәйкес жүзеге асырылады.
7. Экспорттық-кредиттік агенттіктегі актуарлық қызмет:
8. сақтандыру және қайта сақтандыру шарттары бойынша ірі мәміле жасау туралы актуарлық қорытынды жасауды;
9. сақтандыру тарифтерін есептеу әдіснамасын әзірлеуді, сондай-ақ ерікті сақтандыру және қайта сақтандыру шарттары бойынша сақтандыру сыйлықақыларының мөлшерлемелерін есептеуді;
10. консультациялық қызметтер көрсету және актуарлық есеп айырысу мәселелері бойынша ұсынымдар беруді;
11. экспорттық-кредиттік агенттіктің қаржылық тұрақтылығын және төлем қабілеттілігін бағалауға байланысты мәселелерді;
12. тәуекелдерді және (немесе) тәуекелдердің болуына негізделген қаржылық міндеттемелерді талдауды және сандық қаржылық бағалауды, сондай-ақ қаржылық тәуекелдерді басқару әдістерінің тиімділігін әзірлеуді және бағалауды қамтиды.
13. Актуарлық есеп айырысуларды жүргізу кезінде экспорттық-кредиттік агенттік актуарийдің сұратуына сәйкес актуарлық есептерді және қорытындыларды жүргізу және дайындау үшін қажетті барлық қолда бар құжаттар мен мәліметтерді ұсынады.
14. Экспорттық-кредиттік агенттіктің актуарий есептеген көлемде қалыптастырылған сақтандыру резервтері болуға міндетті.
15. Актуарий әртүрлі сценарийлер бойынша стресс-тестинг өткізу арқылы тоқсан сайын қалыптастырылған сақтандыру резервтерінің барабарлығына тест жүргізеді.
16. Актуарий экспорттық-кредиттік агенттіктің құрылымдық бөлімшелерінен алынған ақпарат негізінде сақтандыру резервтерінің мөлшерін жасалған сақтандыру (қайта сақтандыру) шарттары бойынша сақтандыру резервтерін қалыптастыру кезінде көзделмеген қосымша тәуекелдерді есептеу күніне туындауына байланысты экспорттық-кредиттік агенттіктің міндеттемелер сомасына ұлғайтуға құқылы.
17. Сақтандыру резервтерінің түрлері мен тізбесі, сондай-ақ осындай резервтер бойынша актуарлық есеп айырысуларды жүргізу тәртібі Директорлар кеңесі бекітетін ішкі құжатпен реттеледі.
18. Экспорттық-кредиттік агенттіктің сақтандыру тарифтерін белгілеу, реттеу және түзету жөніндегі қызметіне қойылатын негізгі талаптар экспорттық-кредиттік агенттіктің Басқармасы бекітетін Тарифтік саясатта белгіленеді.

**5-ТАРАУ. ЭКСПОРТТЫҚ-КРЕДИТТІК АГЕНТТІКТІҢ ЖОСПАРЛАУЫ, ЕСЕБІ, ЕСЕПТІЛІГІ ЖӘНЕ ТӘУЕЛСІЗ АУДИТІ**

**23-бап. Экспорттық-кредиттік агенттіктің есептілігі**

1. Экспорттық-кредиттік агенттік өз қызметін жүзеге асыру барысында мынадай есептілікті ұсынады:

1) экспортты қолдау және ілгерілету жөніндегі қаржылық және қаржылық емес шаралар жөніндегі іс-шаралардың орындалуы туралы - экспортты қолдау саласындағы орталық уәкілетті органға;

2) экспорттық-кредиттік агенттіктің қаржылық жағдайы туралы есептілік - Қазақстан Республикасының бюджет заңнамасына сәйкес бюджетті атқару жөніндегі орталық уәкілетті органға және сенім білдірілген өкілге (агентке);

3) экспортты қолдау жөніндегі мемлекеттік кепілдіктер шеңберінде жүргізілген сақтандыру төлемдері туралы - Қазақстан Республикасының бюджет заңнамасына сәйкес бюджетті атқару жөніндегі орталық уәкілетті органға және сенім білдірілген өкілге (агентке);

4) қаржылық есептілік - Жалғыз акционер немесе экспорттық-кредиттік агенттіктің жарғысында айқындалған тәртіппен Жалғыз акционерге;

5) Қазақстан Республикасының заңнамасында белгіленген есептіліктің өзге де нысандары.

2. Экспорттық-кредиттік агенттіктің қаржылық және өзге де есептілігінің тізбесін, нысандарын, оны уәкілетті органға ұсыну мерзімдері мен тәртібін уәкілетті орган тиісті нормативтік құқықтық актілерде белгілейді.

3. Экспорттық-кредиттік агенттік өз қызметін жүзеге асыру барысында мынадай есептілікті ұсынады:

1) экспортты қолдау және ілгерілету шаралары жөніндегі іс-шаралардың орындалуы туралы – экспортты дамыту және ілгерілету саласындағы орталық уәкілетті органға;

2) экспорттық-кредиттік агенттіктің қаржылық жағдайы туралы есептілік - Қазақстан Республикасының бюджет заңнамасына сәйкес бюджетті атқару жөніндегі орталық уәкілетті органға және сенім білдірілген өкілге (агентке);

3) экспортты қолдау жөніндегі мемлекеттік кепілдіктер шеңберінде жүргізілген сақтандыру төлемдері туралы - Қазақстан Республикасының бюджет заңнамасына сәйкес бюджетті атқару жөніндегі орталық уәкілетті органға және сенім білдірілген өкілге (агентке);

4) қаржылық есептілік - Жалғыз акционер немесе экспорттық-кредиттік агенттіктің жарғысында айқындалған тәртіппен Жалғыз акционерге;

5) Қазақстан Республикасының заңнамасында белгіленген есептіліктің өзге де нысандары.

4. Экспорттық-кредиттік агенттік жылдық шоғырландырылған қаржылық есептілікті, сондай-ақ аудиторлық есепті аудиторлық ұйым заңнамада көзделген тәртіппен растағаннан кейін уәкілетті органның нормативтік құқықтық актісінде белгіленген тәртіппен және мерзімде жариялайды.

5. Жарияланатын жылдық шоғырландырылған қаржылық есептілік уәкілетті органның нормативтік құқықтық актісінде белгіленген тізбеге және мерзімдерге сәйкес Экспорттық-кредиттік агенттіктің корпоративтік интернет-ресурсында орналастырылуға тиіс.

6. Экспорттық-кредиттік агенттік есептілікті жасау кезінде бухгалтерлік есепте пайдаланылатын құжаттарды қатаң есепке алуды және сақтауды қамтамасыз етуге міндетті. Сақтауға жататын негізгі құжаттардың тізбесін және оларды сақтау мерзімдерін уәкілетті орган белгілейді.

**24-бап. Экспорттық-кредиттік агенттіктің қызметін жоспарлау**

Экспорттық-кредиттік агенттіктің Директорлар кеңесі қызметтің басым бағыттарын және даму стратегиясын айқындайды, экспорттық-кредиттік агенттіктің даму стратегиясы мен жоспарын бекітеді және экспорттық-кредиттік агенттіктің оларды іске асыруы бойынша мониторинг жүргізеді.

**25-бап. Экспорттық-кредиттік агенттіктің есеп саясаты**

Экспорттық-кредиттік агенттіктің есеп саясатын экспорттық-кредиттік агенттіктің Басқармасы халықаралық қаржылық есептілік стандарттарына, Қазақстан Республикасының заңнамасына сәйкес әзірлейді және Директорлар кеңесі бекітеді.

**26-бап. Экспорттық-кредиттік агенттіктің аудиті**

1. Экспорттық-кредиттік агенттік қызметінің сыртқы аудитін оның Жалғыз акционері айқындайтын тәртіппен таңдап алынған аудиторлық ұйым жыл сайын жүргізеді.
2. Экспорттық-кредиттік агенттік қызметінің ішкі аудитін қаржылық есептілікті, сондай-ақ ұйым қызметінің сандық және сапалық бағалауға жататын басқа да деректер мен ақпаратты бағалайтын ішкі аудит қызметі оның осы Заңға, Қазақстан Республикасының заңнамасына, ішкі құжаттарға және ішкі аудиттің халықаралық кәсіби стандарттарына сәйкестігі дәрежесін одан әрі көрсету мақсатында жүргізеді.
3. Экспорттық-кредиттік агенттіктің жылдық қаржылық есептілігін аудит аяқталғаннан кейін Жалғыз акционер қарайды және бекітеді.

**6-ТАРАУ. ҚОРЫТЫНДЫ ЖӘНЕ ӨТПЕЛІ ЕРЕЖЕЛЕР**

**27-бап. Экспорттық-кредиттік агенттіктің жауапкершілігі**

1. Экспорттық-кредиттік агенттік өз міндеттемелерін орындамағаны үшін Қазақстан Республикасының заңнамасында көзделген негіздер бойынша және тәртіппен жауапты болады.

2. Осы Заңды орындау бойынша экспорттық-кредиттік агенттік пен өзге де жеке және заңды тұлғалар арасында туындайтын барлық даулар Қазақстан Республикасының заңнамасына сәйкес шешіледі.

3. Осы Заңның бұзылуына кiнәлi адамдар Қазақстан Республикасының заңнамасына сәйкес жауапты болады.

**28-бап. Қайта ұйымдастыру және тарату**

Экспорттық-кредиттік агенттікті қайта ұйымдастыру және тарату Қазақстан Республикасының заңдарына сәйкес жүргізіледі.

**29-бап. Өтпелі ережелер**

1. Экспорттық-кредиттік агенттік мәртебесі берілген ұйым осы Заң қабылданған күннен бастап бір жыл ішінде өзінің құрылтай құжаттарына тиісті өзгерістер енгізуге және өз қызметін осы Заңға сәйкес келтіруге міндетті.
2. Экспорттық-кредиттік агенттік мәртебесі берілген ұйым оған осындай мәртебе берілген күннен бастап бір ай ішінде лицензиарға «жалпы сақтандыру» саласы бойынша сақтандыру (қайта сақтандыру) қызметін жүзеге асыру құқығына берілген лицензияны оның қолданылуын тоқтата отырып, ерікті түрде қайтаруға міндетті.
3. Экспорттық-кредиттік агенттік мәртебесі берілген ұйым оған осындай мәртебе берілген күннен бастап бір ай ішінде қолданылып жүрген сақтандыру (қайта сақтандыру) шарттарына олардың мерзімін ұзарту бөлігінде өзгерістер енгізуге және «жалпы сақтандыру» саласы бойынша сақтандыру (қайта сақтандыру) қызметін жүзеге асыру құқығына лицензияда көрсетілген, сондай-ақ көрсетілмеген сыныптар бойынша жаңа сақтандыру (қайта сақтандыру) шарттарын жасасуға шектеу енгізуге тиіс.
4. Бұрын жасалған сақтандыру (қайта сақтандыру) шарттары бойынша экспорттық-кредиттік агенттік мәртебесі берілген ұйым міндеттемелерді орындауға не сақтандыру портфелін басқа сақтандыру ұйымына беруді жүзеге асыруға міндетті.